2 Veigauna
Chapter 9
Ia oqo ni sa rogoca na ranadi mai Sipa nai rogorogo kei Solomoni, a sa lako mai ki Jerusalemi o koya me vakatovolei Solomoni ena veitaro dredre, era lewe levu era sala vata kei koya, na kameli era usana tu na ka boi vinaka, na koula e levu sara, kei na vatu talei; ni sa lako mai vei Solomoni, sa tukuna vua na veika kece e tu e lomana.
2 Sa mani sauma kece o Solomoni na nona taro; e sega na ka e dredre vei Solomoni me sega kina ni rawa ni vakamacalataka vua.
3 Ia ni sa raica na ranadi mai Sipa na vuku i Solomoni, na vale e a tara o koya,
4 na kakana e na nona teveli, na nodra i dabedabe na nona tamata, na nodra veiqaravi na nona tamata dauveiqaravi kei na nodra i sulu, o ira na dautu mena kei na nodra i sulu, na katuba ni sala me lako cake kina ki na vale i Jiova, sa yali vakadua sara ga na yalona.
5 Sa qai tukuna vua na tui o koya: "Sai tukutuku dina au a rogoca mai na noqu vanua me baleta na nomu vosa kei na nomu vuku.
6 "Ia au a sega ni vakabauta na nodra vosa me yacova ni'u sa lako mai ka raica ena mataqu dina; e dina sara ni a sega ni tukuni vei au na veimama ni kena cecere na nomu vuku. O sa uasivia cake sara nai rogorogo au a rogoca.
7 "Me ra sautu na nomuni tamata ka me ra sautu talega o ira oqo na nomuni dauveiqaravi, o ira era sa tu ga e matamuni e na veigauna ka rogoca na nomuni vuku!
8 "Me vakacaucautaki o Jiova na nomuni Kalou, o Koya sa ka levu na Nona taleitaki iko, e vakadaberi iko ena Nonai tikotiko vakaturaga mo Tui e na vuku i Jiova na nomu Kalou! Baleta na nomu Kalou e a lomani Isireli, me vakataudeitaki ira kina ka sega ni mudu, sa vakatikori iko kina mo tui vei ira, me tau kina na lewa dina kei na yalododonu talega."
9 Sa mani solia o koya vua na tui e sivia na dua na milioni na dola e na koula, na ka boi vinaka e levu sara, kei na vatu talei; e sega ni dua tale na ka boi vinaka me tautauvata kei na kena e solia oqo na ranadi mai Sipa vei Solomoni na tui.
10 O ira talega, na tamata nei Irami kei na tamata nei Solomoni, o ira era kauta mai na koula mai Ofira, era sa kauta talega mai na kau boi vinaka kei na veivatu talei.
11 Ia na tui sa cakava nai curucuru ki na vale i Jiova kei na vale ni tui ena kau boi vinaka, na api kei nai vakatagi vakawa talega me nodra na dauni sere; e a sega mada ni bau kune na ka vakaoqo e na gauna e liu e na vanua o Juta.
12 Sa qai solia na tui o Solomoni vua na ranadi mai Sipa na veika kece e gadreva, na veika e kerea, me uasivia na veika e a kauta mai o koya vua na tui. Sa mani vuki o koya ka lesu tale ki na nona vanua, o koya kei ira na nona tamata dauveiqaravi.
13 Nai vakarau bibi ni koula e dau kau mai vei Solomoni e na veiyabaki e tinikaciwa na milioni ciwa na drau walusagavulu na udolu na dola vakailavo,
14 e sega ni wili kina na veika era kauta mai na dauveivoli. O ira kece talega na tui mai Arapea kei ira na kovana ni veivanua era kauta mai na koula kei na siliva vei Solomoni.
15 Ia na tui o Solomoni sa cakava e rua na drau nai sasabai lelevu mai na koula sa tuki, na kenai sau vakailavo e rua na drau walusagavulu na udolu na dola dua nai sasabai levu.
16 Sa cakava talega o koya e tolu na drau nai sasabai lalai e na koula sa tuki; e tinikava na udolu na dola na kenai sau ni dua nai sasabai lailai. Na tui sa biuta nai sasabai kece oqo e na Vale ni Veikau mai Lepanoni.
17 Sa cakava talega na tui e dua nai tikotiko vakaturaga ena lase, ka boro na delana e na koula dina.
18 Nai cewacewa vakaturaga e ono na kenai kabakaba, ka koula na kenai butubutu, sa dregati ki nai cewacewa vakaturaga; nai dabedabe ni liga e tiko e na yasa ruarua ni dabedabe vakaturaga, ka rau tucake tu e na yasa ni dabedabe e rua na laione.
19 E tini karua na laione era tucake tu e kea, era sa yadua tu na yasa ni kabakaba e ono oqo; E sega ni dua na ka vakaoqo me bau caka e na dua tale na matanitu.
20 Na nona bilo ni gunu kece o tui Solomoni e koula, kei na veiyaya kece ni Vale ni Veikau e Lepanoni e caka e na koula dina. E sega ni dua na siliva, baleta ni sega tu ni wiliki me dua na ka na siliva e na gauna i Solomoni.
21 Era sa lako na waqa ni tui ki Tasisi kei ira na tamata nei Irami. Vakadua ena vei – yatolu na yabaki era sa dau lako mai na waqa ni veivoli, era kauta mai na koula, siliva, lase, na maqe qase kei na maqe gone.
22 Sa uasiviti ira kece na tui e vuravura na tui o Solomoni e nai yau kei na vuku.
23 Era sa vakasaqara mai kina na vei tui ni vuravura oqo me ra sota kei Solomoni ka rogoca na nona vuku, o koya sa biuta oti tu na Kalou e yalona.
24 Era sa dui kauta mai na nodra ka ni loloma na tamata: na siliva kei na koula, nai sulu tali, nai yaragi ni valu, na veika boi vinaka, na ose, na meule (luve ni ose), e na kenai vakarau ga e na veiyabaki.
25 Sa tu vei Solomoni e va na udolu na vale ni ose kei na kena qiqi vakavale, e tinikarua na udolu na dauvodo ose sa vakatikori ira o koya e na veikoro ni qiqi vakavale vata kei na tui talega e Jerusalemi.
26 Ia sa lewa o koya vei ira kecega na tui mai na Uciwai (Uferetisi) ki na vanua vaka – Filisita, me yacova sara nai yalayala kei Ijipita.
27 Sa cakava na tui na siliva me rawarawa e Jerusalemi me vaka ga na qereqere, ka sa cakava na vuni sitari me levu me vaka na vuni lolo ka ra sinai tu e na buca.
28 Era sa kauta talega mai vei Solomoni na ose mai Ijipita kei na veivanua kecega.
29 Na vo ni veika kecega sa cakava o Solomoni, nai matai kei na kenai otioti, era sa sega beka ni volai e nai vola i Nacani na parofita, e na parofisai nei Eaija na kai Siloni, kei na raivotu nei Ito na daurai me baleti Jeropoame na luve i Nabati?
30 Sa lewa mai Jerusalemi vei ira kecega na Isireli me vasagavulu na yabaki.
31 Sa qai vakacegu o Solomoni vata kei ira na tamana, ka sa bulu e na Koro i Tevita na tamana. Ka sa tui o Reopoame na luvena me kenai sosomi.
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn